open-index/open-wikipedia-markdown huggingface dataset:
Kansalliseepos

**Kansalliseepos** on eepos-runoelma, jolla on erityistä merkitystä tietylle kansakunnalle ja jonka katsotaan ilmentävän kuvaamaansa kansakunnan luonnetta ja historiaa. Kansalliseepoksia on monenlaisia. Osa niistä perustuu melko suoraan suulliseen kansanrunouteen, joka sitten on tekstualisoitu ja saanut suuren merkityksen kansallisena symbolina, usein nationalismin vaikutuksesta. Toiset kansalliseepokset ovat nimeltä tunnettujen tai anonyymien yksittäisten runoilijoiden teoksia, joissa on saatettu käyttää kansanrunoutta ja muuta kansanperinnettä lähteenä.

## Muutamia kansalliseepoksia

## Lähteet
Sinfoninen metalli

**Sinfoninen metalli** () on metallimusiikin tyylilaji, jossa metallimusiikkiin on yhdistetty klassisen musiikin eli taidemusiikin piirteitä.

Tyylille on tyypillistä klassisesta musiikista sovelletut ooppera- tyyliset naisvokalistin laulamat sopraanot, orkesteri- ja kuorosovitukset sekä kosketinsoittimella soitetut melodiat. Metallimusiikista sovellettuja tyypillisiä piirteitä ovat raskaat sähkökitarat, nopeatempoiset rumpuosuudet ja joskus syvät tai jopa örinätyyliset miesvokalistit.

Sinfoniset metalliyhtyeet usein tuottavat äänet kosketinsoittimilla, sen sijaan että toisivat oikeat soittimet esiintymislavalle. Joillakin yhtyeillä on myös oma viulisti. 

Sinfoninen metalli on saanut metalli vaikutteensa brittiläisestä, keskieurooppalaisesta ja skandinaavisesta power- doom-, death-, melodic death- folk- ja goottimetallista. Gootti- ja sinfoninen metalli on usein vaikea erottaa toisistaan ja joissakin tapauksissa musiikki kuuluu molempiin tyylilajeihin. Sinfoninen metalli ei kuitenkaan ole sidottu synkkään äänimaisemaan niin kuin goottimetalli ja käsitteleekin useasti fantasiateemoja ja iloisempia aiheita. Sinfoninen metalli on myös usein nopeatempoisempaa kuin goottimetalli. Folk metallista sinfoninen metalli eroaa pääasiassa soittimien perusteella. Siinä missä folk metallissa on usein perinteisiä soittimia kuten harmonikka tai huilu; on sinfonisessa metallissa lähes säännönmukaisesti viulu ja kosketinsoittimet. Sinfonisessa metallissa viulumelodiat kuulostavat paljon enemmän klassisilta kuin taas folk-metallissa ne muistuttavat nopeatempoista pelimanni-musiikkia.

Monet sinfonista metallia soittavat yhtyeet luetaan myös muiden alalajien edustajiksi; esimerkiksi Dimmu Borgirin musiikki on black metalia, Angran power metalia, Haggardin folk metalia ja HB kristillistä metallia.

## Yhtyeitä

* After Forever
* Alestorm
* Amberian Dawn
* Angtoria
* Apocalyptica
* Atargatis
* Autumn
* Dark Moor
* Delain
* Diablo Swing Orchestra
* Edenbridge
* Elexorien
* Fleshgod Apocalypse
* Epica
* Estatic Fear
* Kivimetsän Druidi
* Krypteria
* Leaves' Eyes
* Lunatica
* Moonspell
* Nightwish
* Penumbra
* Rhapsody of Fire
* Serenity
* Silentium
* Sirenia
* Sonata Arctica
* Stream of Passion
* Threatre of Tragedy
* Therion
* Trail of Tears
* Tristania
* Within Temptation
* Xandria

## Lähteet
Svolvær

**Svolvær** on Norjan Lofooteilla Austvågøyn saarella sijaitseva Våganin kunnan keskustaajama ja Lofoottien epävirallinen ”pääkaupunki”. Svolvær sai kaupunkioikeudet vuonna 1996. Vuonna 2012 Svolværissa oli noin 4&nbsp;200 asukasta.

Lofast-tietunneliyhteys Lofooteilta mantereelle avattiin vuonna 2007, ja siitä asti  Svolværiin on päässyt autolla Evenesistä alle 2,5 tunnissa. Svolvær on myös pysähdyspaikka Hurtigruten-laivareitillä. Svolværin lentoasema on toinen Lofoottien kahdesta pienestä lentokentästä.

Turistit aloittavat usein Lofootteihin tutustumisensa Svolværista, koska sinne on suora autolauttayhteys mantereelta Skutvikista. Lauttayhteys vie noin kaksi tuntia. Lofooteille on myös kolme muuta autolauttayhteyttä: Etelässä neljän tunnin lauttamatka mantereelta Bodøstä Moskenesiin sekä pohjoisessa Vesterålenin puolella 25 minuutin lauttayhteys Melbusta Fiskebøliin ja Kaljordista Hanøyhyn.

Svolværin talot ovat tyypillisiä norjalaisia, kaksikerroksisia, koristeellisia ja värikkäitä. Kylä on ollut taiteilijoiden suosiossa ja siellä toimii edelleen useita taidegallerioita.

Svolværin kirkon ovat suunnitelleet arkkitehdit Harald Sund ja August Nielsen. Se valmistui vuonna 1934. Kirkossa on 450 istumapaikkaa ja siellä järjestetään usein konsertteja.

## Media
Svolværissä on paikallislehti *[[Våganavisa]]n* toimitus. Sanomalehti *[[Lofotposten]]* ilmestyy neljästi viikossa.

## Kuvia

Svolvaer2.JPG|Katunäkymää
Dried fish in Svolvær.jpg|Kalan kuivausta
Svolvær kirke-a.JPG|Svolværin kirkko
Svolvær-40-Lamholmen-2019-gje.jpg|Lamholmen


## Lähteet
Saab 340

**Saab 340** on kahdella potkuriturbiinimoottorilla varustettu lyhyille reiteille suunniteltu matkustajalentokone. Sitä on valmistettu yhteensä 459 kappaletta. Konetyypistä on valmistettu kaksi eri versiota, 340A ja 340B. Nämä eroavat toisistaan lähinnä moottoreiden tehon ja lentomatkan suhteen. Saab 340A:n ensilento tapahtui 1983 ja vuonna 1989 julkistettiin kehittyneempi versio, Saab 340B. Konetyypin tuotanto lopetettiin vuonna 1998.

Saab 340B:ä kutsutaan myös mini-AWACS:ksi, koska Ruotsin kuninkaalliset ilmavoimat käyttää siitä tehtyä Erieye-muunnosta ilmatiedusteluun muun muassa Open skies -ohjelmissa.

## Tekniset tiedot (340B)

## Lähteet

*  

### Viitteet
Jalta

**Jalta** (, , ) on kaupunki Ukrainan Krimin autonomisessa tasavallassa Mustanmeren pohjoisrannikolla. Kaupunki kuuluu kansainvälisen oikeuden mukaisesti Ukrainalle, mutta on ollut helmikuusta 2014 lähtien Venäjän miehittämänä. Itse kaupungissa on runsas 78&nbsp;000 asukasta. Koko entisen Jaltan kaupunkipiirin alueella asuu runsas 141&nbsp;000 ihmistä. Kaupunkipiiriin kuului Jaltan ohella Aluškan kaupunki, 21 kaupunkityyppistä taajamaa (näistä suurimpia ovat Haspra, Gurzuf ja Masandra) sekä noin 1&nbsp;400 maaseutuasukasta. Vuodesta 2023 Jalta on ollut Jaltan piirin hallinnollinen keskus.

## Historia

Jaltan sanotaan olevan muinaisten kreikkalaisten merimiesten perustama satamakaupunki. Varhaisimmat kirjalliset tiedot siitä ovat 1100-luvulta arabien muistiinpanoissa. 1800-luvulta alkaen tämä ranta- ja kylpyläkaupunki oli venäläisten suosima lomakohde. Tolstoi ja Tšehov viettivät siellä kesiään. Keisari Aleksanteri III rakensi Massandran palatsin Jaltan pohjoispuolelle Livadijaan ja Nikolai II Livadijan palatsin 1911. Jalta oli suosittu matkailukohde myös Neuvostoliiton aikana.

Jalta nousi kansainväliseen tietoisuuteen viimeistään vuonna 1945 toisen maailmansodan loppuvaiheissa, kun niin sanotussa Jaltan konferenssissa Winston Churchill, Franklin D. Roosevelt ja Josif Stalin sopivat Saksan kohtalosta sodan jälkeen, antautuneiden valtioiden kohtalosta, Puolan asemasta ja YK:n perustamisesta.

Neuvostoliiton hajottua Jaltan talous kääntyi alamäkeen, kun uusrikkaat matkailijat suuntasivat Jaltan sijasta Välimeren rantakohteisiin.

## Lähteet

## Aiheesta muualla

* Autonomisen tasavallan länsiosan kattava 1:200 000 topografiakarttalehti v.2006 (jpg) 
*Yalta <small>(Toronton yliopiston Ukraina-tietosanakirjan artikkeli (alkujaan 1988))</small>  (encyclopediaofukraine.com)
SABMiller

**SABMiller plc** oli kansainvälinen panimoalan konserni, jonka pääkonttori sijaitsi Lontoossa. SABMiller oli liikevaihdolla mitattuna maailman toiseksi suurin panimo, kunnes sen kilpailija AnHeuser-Busch InBev osti yhtiön lokakuussa 2016 yli 100 miljardin dollarin kaupassa.

SABMillerillä oli vuonna 2013 yli 200 olutbrändiä ja maailmanlaajuisesti noin 70&nbsp;000 työntekijää yli 75:ssä maassa. SABMillerin tunnettuja merkkejä ovat muun muassa Castle Lager, Miller Genuine Draft, Pilsner Urquell, Peroni, Nastro Azzurro, Grolsch, Snow, Tyskie ja Kozel. Oluen lisäksi yhtiö oli merkittävä toimija Coca-Colan pullottajana.

SABMiller tiedotti syyskuussa 2011 ostavansa australialaisen Foster's Groupin. Kauppahinnaksi ilmoitettiin 9,9 miljardia Australian dollaria (noin 7,9 miljardia euroa).

## Lähteet

## Aiheesta muualla

* SABMiller
Grong

**Grong** () on Norjan kunta Trøndelagin läänissä. Se sijaitsee E6-tien varressa 200 kilometriä Trondheimista pohjoiseen.

Grongin läpi virtaa Namsen-joki, jossa on kolme suurta koskea. Lohenkalastus on tärkeä elinkeino.

Kunnan hallintokeskus on Mediån taajama.

## Tunnettuja henkilöitä
* Bjarne Fiskum (1939–2021), viulisti ja musiikinopettaja
* Hans Hagerup Krag (1829–1907), insinööri ja tielaitoksen johtaja

## Lähteet

## Aiheesta muualla
Heineken International

**Heineken International** on alankomaalainen panimoyhtiö, joka on tuotantomäärältään yksi maailman suurimmista. Sen tunnetuin olutmerkki on Heineken. Yhtiön pääkonttori on Amsterdamissa. Sen historia alkaa vuodesta 1864, kun Gerard Adriaan Heineken osti De Hooibergin panimon Amsterdamissa.

Heineken omistaa 167&nbsp;panimoa 70&nbsp;maassa ja työllistää noin 84&nbsp;000&nbsp;ihmistä. Yhtiö tuotti 221,6&nbsp;miljoonaa hehtolitraa olutta vuonna 2020.  Heinekenin lisäksi yhtiöllä on 170&nbsp;muuta olutmerkkiä, joihin sisältyy myös paikallisia tai alueellisia erikoisoluita, muun muassa Amstel, Brand ja alkoholiton olut Buckler. 

Heineken omistaa muun muassa olutmerkit Affligem, Americas, Asia Pacific, Bintang, Birra Moretti, Cruzcampo, Desperados, Dos Equis, Edelweiss, Foster’s (Euroopassa), Gösser, Harar, Kingfisher, Lagunitas, Maltina, Mort Subite, Newcastle Brown Ale, Ochota, Primus, Red Stripe, Sagres, Sol, South Pacific Export, Tecate, Windhoek, Zlaty Bazant ja Zywiec. 

Kesällä 2012 yritys osti lisää Asia Pasific Breweries -konsernia, joka valmistaa muun muassa Tiger-olutta. Heinekenin omistus konsernista on kaupan jälkeen 82&nbsp;prosenttia. Heineken omisti Suomessa Hartwallin, mutta se myi osuutensa tanskalaiselle panimoyhtiö Royal Unibrew’lle heinäkuussa 2013.

Talvella 2023 Heineken Russia ilmoitti yrityksen hyötyneen sen kilpailijoiden vetäytymisestä Venäjän markkinoilta ja lisäävän investointeja muun muassa uusiin tuotteisiin.
Kuitenkin elokuussa 2023 Heineken myi liiketoimintansa Venäjän, johon kuului seitsemän panimoa, yhden euron hintaan Aleksei Sagalin Arnest-ryhmälle. Lisäksi ostajan piti maksaa 100 miljoonan euron arvosta yhtymän velkoja. Arnest (Арнест) on Venäjän suurin parfyymien ja kosmetiikan valmistaja.

## Galleria

Kuva:Former Heineken Brewery in Amsterdam.jpg|Vanha Heineken-panimo Hollannissa. Tuotanto siellä päättyi 1988, ja se muuttui museoksi.
Kuva:Heineken truck.jpg|Heineken-aiheinen rekka.


## Katso myös
* Luettelo Amsterdamin pörssissä noteeratuista yhtiöistä

## Lähteet

## Aiheesta muualla

* Viralliset kotisivut
* The TV parts that black men can't reach
Topaasi

**Topaasi** on silikaatteihin kuuluva mineraali, jossa on mukana alumiinia sekä fluoria ja jonka kaava on Al2SiO4(F,OH)2. Topaasin kiderakenne on rombinen ja kiteet ovat yleensä prisman muotoisia. Topaasin kovuus Mohsin asteikolla on 8, mutta erittäin herkän lohkeavuutensa takia se ei juuri kestä iskuja. Topaasi on tavallisimmin väritön, vaaleansininen, keltainen tai oranssinruskea, mutta myös vaaleanpunaisia, tummanpunaisia ja vihreitä topaaseja esiintyy. Läpinäkyvänä topaasi on arvostettu jalokivi. Väritöntä jalotopaasia kutsutaan myös nimellä *orjatimantti*.

## Topaasi-nimi
Topaasin nimen arvellaan periytyvän *Topazos*-nimisestä Punaisellamerellä sijaitsevasta saaresta, jonka nimi merkitsee ’etsiä’ saaren hankalan löydettävyyden mukaan. Saarelta löydettiin kellertävää peridoottia. Aiemmin kaikkia keltaisia jalokiviä kutsuttiinkin topaaseiksi, ja vasta myöhemmin sana yhdistettiin nimenomaan tiettyyn silikaattimineraaliin. Tästä seurauksena monilla arvottomammilla jalokivillä on vanhoja harhaanjohtavia nimiä, joissa esiintyy topaasin nimi: esimerkiksi poltettua ametistia on kutsuttu kultatopaasiksi ja Madeiran topaasiksi. Näistä erotuksena aitoja topaaseja kutsuttiin jalotopaaseiksi.

## Esiintyminen
Topaasia esiintyy värittöminä tai sinertävinä, usein valtavan suurina kiteinä pegmatiiteissa. Pegmatiitin rapautumisjäänteenä syntyneestä sorasta tavataan pyöristyneitä kappaleita, jotka ovat rikastuneet upaesiintymiksi jokiin veden lajittelemina. Myös vulkaanisten kivilajien kidesykeröistä on tavattu pieniä ruskeita kiteitä. Merkittävä historiallinen topaasiesiintymä Euroopassa oli Schneckenstein Saksissa, jossa louhinta aloitettiin 1800-luvun alussa ja on nykyisin loppunut. Myöhemmin merkittävä esiintymä löydettiin Uralvuorilta. Brasiliasta louhitaan erittäin suuria jalokiviluokan kiteitä, joista suurin painaa viistehiottuna 22&nbsp;892,5 karaattia (4,58 kg) ollen siten maailman suurin viistehiottu jalokivi. Suomessa topaasia on löydetty muun muassa Orivedeltä, Kaakkois-Suomen rapakivialueelta, Eurajoelta ja Eräjärven Viitaniemen louhoksesta.

## Katso myös
* Sitriini

## Lähteet

## Aiheesta muualla
* Mindat.org: Topaz 
* Webmineral: Topaz Mineral Data 
* Gemdat.org: Topaz
Golden Air

**Golden Air**  oli lyhyitä reittejä lentävä ruotsalainen, vuosina 1976-2012 toiminut lentoyhtiö, jonka kotikenttänä toimi Trollhättan Ruotsissa. Yhtiö lensi enimmäkseen kotimaanlentoja Ruotsissa sekä lisäksi Ängelholmista Norjaan ja Saksaan. Suomessa yhtiö teki pitkään yhteistyötä Finncomm Airlinesin  (nyk. Norra) kanssa ja joitakin Finncommin kotimaanlentoja operoitiin Golden Airin kalustolla  (mutta Finncommin miehistöillä) aina vuodesta 1999 tammikuuhun 2008 asti. Alankomaalainen Braathens osti Golden Airin vuonna 2012, tosin nimi jäi eräiden Ruotsin kotimaanlentojen markkinointinimeksi.

Golden Air perustettiin syyskuussa 1976, mutta omistajavaihdoksen yhteydessä 16. heinäkuuta 1993 se kävi läpi merkittävät uudelleenjärjestelyt ja lennot sen alaisuudessa alkoivat 15. elokuuta samana vuonna.
Emoyhtiön nimi on Erik Thun AB.
## Laivasto
Golden Airin omistuksessa tai hallinnassa ennen fuusiota Braathensin kanssa: 
Erik Thun Ab omisti myös pari muuta konetyyppiä, kuten BAe ATP ja saman valmistajan 146-koneita.

* ATR 72-500 5 kpl 
:#SE-MDA  ATR 72-212 A  778   
:#SE-MDB  ATR 72-212 A  822   
:#SE-MDC  ATR 72-212 A  894 
:#SE-MDH  ATR 72-212 A  917 Lentää Blue1:lle
:#SE-MDI  ATR 72-212 A  930 Lentää Blue1:lle
* ATR 72-201 2 kpl (1 näistä vuokrattu eteenpäin)
:#SE-MCA ATR 72-201     212
:#OY-RUD ATR 71-201     162 (Vuokrattu Danish Air Transportille) 

* Saab 2000 8 kpl (3 näistä vuokrattu eteenpäin)
:#SE-KXK  SAAB 2000  2000-012
:#SE-LOM  SAAB 2000  2000-035
:#SE-LSB  SAAB 2000  2000-043 / Lentää Blue1:lle
:#SE-LSE  SAAB 2000  2000-046 / Lentää Blue1:lle
:#SE-LTU  SAAB 2000  2000-062
:#SE-LTV  SAAB 2000  2000-063
:#SE-LTX  SAAB 2000  2000-024
:#SE-LXH  SAAB 2000  2000-007 
* Saab 340A 4 kpl (3 vuokrattu eteenpäin)
:#SE-LES  SAAB SF340A  340A-129
:#SE-ISE  SAAB SF340A  340A-156  
:#SE-LEP  SAAB SF340A  340A-127   
:#SE-LMR  SAAB SF340A  340A-141 
* Saab 340B 3 kpl (1 vuokrattu eteenpäin)
:#SE-ISG  SAAB 340B  340B-162  
:#SE-KXG  SAAB 340B  340B-164
:#SE-KTK  SAAB 340B  340B-276

## Lähteet

## Aiheesta muualla

*Golden Air
Björn Soldan

**Nils ”Nisse” Björn Soldan** (6. lokakuuta 1902 Göteborg  Ruotsi – 9. syyskuuta 1953 Lontoo, Britannia) oli suomalainen valokuvaaja ja elokuvaaja. 

Soldan oli Juhani Ahon ja tämän vaimon, Venny Soldan-Brofeldtin, sisaren Tilly Soldanin avioton lapsi. Tilly Soldan synnytti hänet Göteborgissa. Björn Soldan oli virallisesti Tillyn ottolapsi. Vuonna 1931 Soldan meni naimisiin brittiläissyntyisen Vivien Birsen kanssa.

Soldan opiskeli elokuvausta 1920-luvulla Saksan Münchenissä. Hän perusti vuonna 1925 velipuolensa Heikki Ahon kanssa *[[Aho & Soldan]]* -yhtiön, joka tuotti ja kuvasi yli 300 elokuvaa.

Soldan avioitui vuonna 1931 pietarilaissyntyisen, skotlantilais-englantilaisen tanssijan Vivien Birsen kanssa, joka oli opiskellut Sibelius-Akatemiassa.

Sotavuosina Soldan toimi TK-kuvaajana rintamalla. Jatkosodassa talvella 1943 Soldan ja Holger Harrivirta saivat erikoiskomennuksen aloittaa kotirintaman tapahtumista kertovan Finlandia-uutiskatsausten sarjan. Sodan jälkeen hän muutti Englantiin ja työskenteli siellä kuolemaansa saakka BBC:n suomenkielisen osaston toimittajana Lontoossa.

## Dokumenteissa
Björn Soldanista kerrotaan Peter von Baghin *[[Lastuja – taiteilijasuvun vuosisata]]* dokumenttielokuvassa (2011). Elokuva kertoo Juhani Ahon suvun tarinaa 1800-luvun lopulta kohti nykyaikaa. Keskeisiä henkilöitä elokuvassa ovat Juhani Aho, hänen vaimonsa taidemaalari Venny Soldan-Brofeldt ja Ahon lapset Heikki Aho ja Björn Soldan. Kolmatta sukupolvea edustaa Juhani Ahon lapsenlapsi, valokuvaaja Claire Aho.

## Lähteet
* Juhani Ahon pojat. Web Archive 2004 (Yle). Viitattu 29.8.2016.

### Viitteet

## Aiheesta muualla
* AHO & SOLDAN – Pioneering photographers and filmmakers. Ahosoldan.com.
* 
* B. Soldan : Hiihtäjien ihmemaa, Kansan kuvalehti, 27.01.1933, nro 5, s. 16, Kansalliskirjaston digitaaliset aineistot
Craiova

**Craiova** on Romanian kaupunki Oltenian alueella Doljin piirikunnassa. Se sijaitsee Tonavan sivujoen Jiun varrella. Kaupungissa on vuoden 2011 väestönlaskennan mukaan 269&nbsp;506 asukasta ja sen pinta-ala on 81,41 neliökilometriä. 

Kaupungissa on mm. metalli-, kemian- ja elintarviketeollisuutta. Kaupunkiin on perustettu yliopisto vuonna 1965. Craiova on Kuopion ystävyyskaupunki.

## Lähteet

## Aiheesta muualla

*Kaupungin internetsivut
Öljyonnettomuus

**Öljyonnettomuus** on onnettomuus, jossa öljyä päätyy luontoon. Yleensä suuria öljyonnettomuuksia aiheuttavat säiliöalukset merellä, jolloin öljyä leviää lauttoina laajemmalle alueelle. Suuret öljypäästöt aiheuttavat laajamittaisia ekologisia katastrofeja.

## Suurimpia öljypäästöjä
*Persianlahden sota aiheutti 1990-luvun alussa suurimmat öljypäästöt 1,36–1,5 miljoonaa tonnia. 
*Vuonna 1910 Kaliforniassa omalla paineellaan purkautunut Lakeview-öljylähde aiheutti 1,23 miljoonan tonnin öljypäästöt.
*Vuonna 1979&ndash;1980 Meksikonlahdella Ixtoc I-koeporausaukosta purkautui öljyä 454&ndash;480 tuhatta tonnia.

Suurimpia öljytankkerionnettomuuksia:
*Atlantic Empress-aluksen onnettomuus Trinidad ja Tobagossa vuonna 1979: 287 tuhatta tonnia
*ABT Summer-aluksen onnettomuus 1300 km päässä Angolan rannikolta vuonna 1991: 260 tuhatta tonnia
*Castillo de Belver-aluksen onnettomuus Etelä-Afrikassa vuonna 1983: 252 tuhatta tonnia
*Amoco Cadiz-aluksen onnettomuus Ranskan rannikolla 1978: 223 tuhatta tonnia.
*Amoco Haven-aluksen onnettomuus Välimerellä lähellä Italian Genovaa vuonna 1991: 144 tuhatta tonnia

## Katso myös
* Öljyntorjunta-alus
* Öljyntunnistusbakteerit
* M/T Exxon Valdez
* Meksikonlahden öljyonnettomuus 2010

## Aiheesta muualla

*Öljy- ja kemikaalionnettomuuksien torjunta merialueilla
*Kuva merikuljetuksista ja onnettomuuksista
Brest (Ranska)

**Brest** on kaupunki Länsi-Ranskan Bretagnessa Finistèren departementissa Atlantin rannikolla. Vuonna 2012 siellä oli 141 315 asukasta. Kaupungissa on vahvasti linnoitettu sotasatama ja merisotakoulu. Kaupunki vahingoittui pahasti toisessa maailmansodassa, sillä saksalaisilla oli siellä sukellusvenesatama, jota pommitettiin rajusti. Brest on taiteen ja historian kaupunki.

## Historia
Alueelta löytyy roomalaisten linnoitus 300-luvulta. 1100-luvulla kaupungin latinalainen nimi oli Bresta super Caprellam. Vuonna 1593 Ranskan kuningas Henry IV myönsi Brestille kaupungin nimen palkkiona uskollisuudestaan ​​katolisten ja protestanttien välisen sodan aikana. Kaupunki sijaitsee ihanteellisesti rannikolla ja satamana, joka tarjosi suojaa aluksille. Ludvig XIV päätti kehittää kuninkaallista laivastoa, muun muassa Brestin satamaa ja arsenaalia.

Seuraavana vuosisadalla 1700-luvulla alkoivat suuret tutkimusmatkat, Brestistä lähdettiin tutkimaan meriä. Silloin löydettiin monta uutta paikkaa Bougainville (1766), Kerguelen (1773), La Pérouse (1785) ja d'Entrecasteaux (1791). Nämä luonnontieteilijät ja löytöretkeilijät olivat aikansa meribiologeja ja merentutkijoita. Brestissä käynnistettiin lukuisia tieteellisiä tutkimuksia, ja niiden havainnot osaltaan valtamerien tutkimusta. 

## Nykyaika
Toisen maailmansodan aikana Brest tuhoutui lähes kokonaan. Sodan jälkeen historiallisen keskusta vähitellen rakennettiin uudelleen, vuosien 1946-1961 suunnitelmista vastasi arkkitehti Jean-Baptiste Mathon (1893-1971). Jälleenrakennus päättyi uuden kaupungintalon myötä Vapauden aukiolla. Kaupungissa on myös yliopisto, jossa opiskelee 26 000 opiskelijaa.

## Urheilu
Jalkapallojoukkue Stade Brestois pelaa Ranskan pääsarjassa.

## Koulutus
* Brest Business School

## Lähteet

## Aiheesta muualla
The Everly Brothers

**The Everly Brothers** oli yhdysvaltalainen, 1950–1960-lukujen vaihteessa suosionsa huipulla ollut lauluduo. Sen muodostivat veljekset **Isaac Donald ”Don” Everly** (s. 1. helmikuuta 1937 Brownie, Kentucky – 21. elokuuta 2021 Nashville, Tennessee) ja **Philip ”Phil” Everly** (19. tammikuuta 1939 Chicago, Illinois – 3. tammikuuta 2014 Burbank, Kalifornia). Heidän edustamaansa musiikinlajia on kuvattu kantrivaikutteiseksi rock and rolliksi. 

The Everly Brothersin ensimmäinen single ”Keep A’ Lovin Me” (1956) ei myynyt odotetusti, mutta seuraavasta, Elviksen ja monien muiden artistien aiemmin hylkäämästä kappaleesta ”Bye Bye Love” (1957) tuli heidän ensimmäinen suuri listamenestyksensä. Veljesduon tunnetuimpiin kappaleisiin kuuluvat myös ”Wake Up Little Susie” (1957), ”Claudette” (1958), ”Let It Be Me” (1959), ”All I Have to Do Is Dream” (1960), ”Cathy’s Clown” (1960), ”When Will I Be Loved” (1960) ja ”Crying in the Rain” (1961). Duo lopetti virallisesti 1973 ja veljekset lähtivät soolourille, mutta he tekivät satunnaisesti yhteiskeikkoja. Vuonna 1983 listojen kärkisijoille nousi heidän kappaleensa ”On the Wings of a Nightingale”.

Yhtye vaikutti suuresti Simon & Garfunkelin, The Beatlesin ja The Beach Boysin lauluharmonioihin sekä muidenkin yhtyeiden musiikkiin. 

The Everly Brothers kuuluu sekä Rock and Roll Hall of Fameen että Country Music Hall of Fameen. Duolla on myös tähti Hollywood Walk of Famella. Albumi *A Date with the Everly Brothers* (1961) valittiin vuonna 2005 julkaistuun hakuteokseen *[[1001 albumia jotka jokaisen on kuultava edes kerran eläessään]]*.

## Albumit
**The Everly Brothers* (1958)
**Songs Our Daddy Taught Us* (1959)
**It's Everly Time* (1960)
**Rockin' With  (1960) - mini-EP
**The Fabulous Style of The Everly Brothers* (1960)
**A Date with The Everly Brothers* (1961)
**Both Sides of an Evening* (1961)
**Souvenir Sampler* (1961)
**Christmas with The Everly Brothers* (1962)
**Instant Party* (1962)
**Folk Songs of The Everly Brothers* (1962)
**Rock 'n' Soul* (1965)
**Gone, Gone, Gone* (1965)
**Beat & Soul* (1965)
**In Our Image* (1966)
**Two Yanks in England* (1966)
**The Hit Sound of The Everly Brothers* (1967)
**The Everly Brothers Sing* (1967)
**Roots* (1968)
**Wake up Little Susie (Harmony)* (1969)
**Chained to a Memory* (1970)
**Everly Brothers Show* (1970)
**Stories We Could Tell* (1972)
**Don't Worry Baby* (1973)
**Pass the Chicken and Listen* (1973)
**Everlys* (1975)
**New Album* (1977)
**The Everly Brothers (Profile)* (1981)
**EB 84* (1984)
**Home Again* (1985)
**All They Had to Do Was Dream* (1985)
**Born Yesterday* (1986)
**The Everly Brothers (Bella Musica)* (1988)
**Some Hearts* (1989)
**Heartaches and Harmonies* (1994)
**Too Good to Be True* (2005)
**Give Me A Future'' (2005)

## Lähteet

## Aiheesta muualla
* Phil Everlyn muistokirjoitus The Guardianissa 5.1.2014
Terminaattori (tähtitiede)

**Terminaattori** on tähtitieteessä valon ja varjon raja kuiden tai planeettojen pinnalla. Terminaattoria tutkimalla saadaan tietoa taivaankappaleen pinnan rakenteesta. Esimerkiksi sumea terminaattori on merkkinä kaasukehän olemassaolosta. Maan Kuun pinnan rosoisuus tulee esiin pitkinä varjoina lähellä terminaattoria valoisalla puolella.
Gravitaatiolinssi

**Gravitaatiolinssi** on lähempänä oleva kappale, joka painovoimallaan taittaa kauempana olevan kohteen valoa voimistaen sitä. Kaukainen kohde voi olla kvasaari, alkugalaksi, ja läheinen kohde massiivinen galaksi.
Merkittävään valon taipumiseen tarvitaan massiivinen "linssi". Galaksi on sopiva tähän.
Gravitaatiolinssi vääristää, siirtää ja hajottaa kohteen kuvaa. Kohteen ja linssin asemasta sekä linssin voimasta riippuu, hajoaako kohde moneen osaan ja leviääkö renkaaksi linssinä toimivan läheisen kohteen ympärille. Monesti gravitaatiolinssiä sanotaan Einsteinin renkaaksi.
Albert Einstein ennusti ilmiön olemassaolon suhteellisuusteoriassa.

Taipumakulman voi laskea kaavasta:

\theta=\frac{4Gm}{rc^2}

Missä:

G on gravitaatiovakio

m on kappaleen massa

r on etäisyys valon (tai muun sähkömagneettisen säteilyn) lähtöpisteestä

c on valonnopeus tyhjiössä

\theta on taipumakulma

## Gravitaatiolinssien tyypit

* Gravitaatiolinssit
** Jos linssinä toimiva kohde on pallomainen ja valo tulee suoraan sen takaa, muodostuu linssin ympärille **Einsteinin rengas**.
***Mikäli linssinä toimivia kohteita on useita peräkkäin saattaa renkaita syntyä useita, ks. SDSSJ0946+1006.
** Mikäli linssi on litistynyt, esimerkiksi toinen galaksi, syntyy kaukaisesta kohteesta neljä symmetristä kuvaa. Tästä tunnetuin esimerkki on Einsteinin risti.
** Jos linssinä toimii kokonainen galaksijoukko, kuvajaiset vääntyvät erilaisiksi kaariksi ja heijastuksiksi, johtuen galaksijoukon materiaalin epätasaisesta jakaantumisesta.
* **Mikrolinssi**-ilmiöksi kutsutaan pienten ja tiiviiden kohteiden, kuten tähtien aiheuttamia gravitaatiolinssejä. Tähteä kiertävä massiivinen eksoplaneetta voi toimia gravitaatiolinssinä, joka paljastaa planeetan olemassaolon. Puolalais-yhdysvaltalainen OGLE-projekti etsii ja on löytänyt eksoplaneettoja mikrolinssi-ilmiöön perustuen.

## Aiheesta muualla

*NASAn Astronomy Picture of the Day -kuva Einsteinin rististä
*NASAn Astronomy Picture of the Day -kuva Einsteinin renkaasta
*Galaksijoukon aiheuttama gravitaatiolinssi-ilmiö
*OGLE-projektin kotisivut
Kaamos

**Kaamos** eli **polaariyö** on vuotuinen ajanjakso, jonka aikana aurinko ei nouse horisontin yläpuolelle. Ilmiö esiintyy maapallon napapiireillä ja niitä korkeammilla leveysasteilla. Mitä lähemmäs napoja mennään, sitä aikaisemmin kaamos alkaa ja sitä pidempi on kaamosaika. 

Jos valo ei taipuisi ilmakehässä, napapiiri olisi sen alueen rajana, jossa auringon keski­piste pysyy yhtenä päivänä vuodessa horisontin alapuolella. Pohjoisella napa­piirillä tämä tapahtuu talvi­päivän­seisauksena 21. tai 22. joulukuuta ja eteläisellä napapiirillä 21. tai 22. kesäkuuta (eli pohjoispuoliskon kesäpäivänseisauksena). Samoin napa­piirit olisivat myös kesän yöttömän yön rajana. Nykyisin auringonnousu määritellään kuitenkin auringon ylä­reunan, ei keski­pisteen mukaan. Auringon suuri koko ja valon taipuminen saavatkin aikaan, että auringon ylä­reunan mukaan määritellyn pohjoiskalotin kaamoksen etelä­raja on suunnilleen yhden leveysasteen verran pohjoisen napapiirin pohjoispuolella. Suomessa kaamoksen raja kulkee hieman Sodankylän eteläpuolitse. Vastaavasti etelässä eteläkalotin kaamoksen pohjoisraja on suunnilleen saman verran eteläisen napapiirin eteläpuolella, eli Rotheran tienoilla. 

Ihmisiin kaamos saattaa vaikuttaa kielteisesti, ja pimeys voi laukaista kaamosmasennuksen tai aiheuttaa ylimääräistä väsymystä, *kaamosväsymystä*.

Suomen pohjoisimmassa pisteessä kaamos kestää noin 51 vuorokautta.

## Päivämääriä
**[[kalotti (valaistusvyöhyke)|Eteläkalotilla]]**
*Aikaisimmillaan kaamos alkaa etelänavalla (90,0° S) 22. maaliskuuta ja myöhäisimmillään Rotheran tienoilla (67,1° S) 20. kesäkuuta.

*Aikaisimmillaan kaamos loppuu Rotheran tienoilla 22. kesäkuuta ja myöhäisimmillään Etelänavalla 21. syyskuuta.

**[[kalotti (valaistusvyöhyke)|Pohjoiskalotilla]]**
*Aikaisimmillaan kaamos alkaa pohjoisnavalla (90,0° N) 24. syyskuuta ja myöhäisimmillään Jällivaarassa, Pajalassa ja Kantalahdessa (67,1° N) 20. joulukuuta. 

*Aikaisimmillaan kaamos loppuu Jällivaarassa, Pajalassa ja Kantalahdessa 22. joulukuuta ja myöhäisimmillään Pohjoisnavalla 19. maaliskuuta.

*Utsjoella kaamos alkoi vuonna 2014 marraskuun 26. päivä ja päättyi 16. tammikuuta 2015.

## Lähteet
Sitruunapippuri

**Sitruunapippuri** on maustesekoitus, joka sisältää tyypillisesti suolaa (20–40&nbsp;%), musta- tai valkopippuria, sipulia, sitruuna-aromia ja joskus kuivattua ja jauhettua sitruunankuorta. Kurkumaa käytetään tuomaan keltaista väriä. Sitruunapippuria saa markkinoilta valmiina mausteseoksina. Suomalaisia valmistajia on muun muassa Meira Oy. 

Sitruunapippuria käytetään kalaruokien mausteena, joskus myös kasvisruoissa ja salaatinkastikkeissa.

Halvassa sitruunapippurisekoituksessa suolan osuus voi olla huomattava.

## Lähteet
Esko Kiviranta

**Esko Emil Kiviranta** (s. 2. syyskuuta 1950 Sauvo) on suomalainen keskustalainen poliitikko. Hän toimi Keskustan kansanedustajana Varsinais-Suomen vaalipiiristä vuosina 2003–2023. 

Kansanedustajana Kiviranta oli muun muassa pitkäaikainen eduskunnan valtiovarainvaliokunnan varsinainen jäsen. Valtiovarainvaliokunnassa hän toimi sivistys- ja tiedejaoston (2019–2023) sekä verojaoston (2018–2019) puheenjohtajina.

Koulutukseltaan Kiviranta on agronomi, maatalous- ja metsätieteiden maisteri ja varatuomari. Sotilasarvoltaan hän on reservin kapteeni. Kansanedustajan työnsä ohessa Kiviranta viljeli kotitilaansa, jonka tuotantosuunta on kasvinviljely.

## Näkemykset
### Seksuaali- ja sukupuolipolitiikka
Kiviranta äänesti eduskunnassa sukupuolineutraalia avioliittolakia vastaan marraskuussa 2014.

## Lähteet

## Aiheesta muualla

* 
* Kotisivut
Maser

**Maser** (sanoista  eli *mikroaaltojen vahvistaminen [[stimuloitu emissio|stimuloidulla säteilyn emissiolla]]*) on optinen laite. Maser tuottaa vahvistettuja, tahdistettuja mikroaaltoja. Maserissa sähkömagneettisen säteilyn aallot värähtelevät samassa tahdissa eli ne ovat koherentteja. Aallot ovat myös samaan suuntaan polarisoituneita ja saman taajuisia. Tavallisessa mikroaaltosäteilyssä on eri taajuuksisia, eri tahdissa värähteleviä aaltoja.

Maser keksittiin ennen laseria, ja ensimmäisiä lasereita sanottiin ”optisiksi masereiksi”. Maser keksittiin Neuvostoliitossa ja USA:ssa 1950-luvun alussa.

Masereita käytetään sähköisinä vahvistimina radioteleskoopeissa ja tarkoissa kelloissa. 

Masereita on erityyppisiä, jotkut kiinteät aineet tuottavat masersignaalia, samoin monet kevyet molekyylit. Näitä ovat mm. vesi (H2O),
hydroksidi-ioni (OH−), ammoniakki (NH3) ja metanoli (CH3OH). Tähtien syntyalueilta tulee monesti vesimaser-emissio 22 gigahertsin taajuudella.
Kuudes ristiretki

**Kuudes ristiretki** vuosina 1228–1229 oli ristiretkistä ensimmäinen, jota ei järjestetty suoranaisesta paavin määräyksestä. Sen johtaja keisari Fredrik II lähti joukkoineen Brindisistä kohti Syyriaa. Diplomaattisin keinoin hän saavutti suurta menestystä ja valloitti Jerusalemin, Nasaretin ja Beetlehemin kymmenen vuoden ajaksi. 

Fredrik II oli halunnut osallistua jo viidennelle ristiretkelle, mutta paavi Innocentius III ei ollut huolinut häntä mukaan koska pelkäsi auktoriteettinsa kyseenalaistamista. Vuonna 1225 Fredrik nai Jerusalemin kuningatar Jolanda II:n, joka oli Jerusalemin kuningaskunnan nimellisen hallitsija Jean de Briennen tytär. Tämän jälkeen Fredrikillä oli laillinen syy olla kiinnostunut kuningaskunnan valtaan palauttamisesta. 

Keisari Fredrik II lähti joukkoineen Brindisistä Syyriaan vuonna 1227 Gregorius IX:n ollessa paavina. Epidemian takia Fredrikin laivaston piti palata Italiaan. Ristiretkeläisvalan rikkominen antoi paaville syyn julistaa Fredrik kirkonkiroukseen. Tästä huolimatta Fredrik lähti uudelleen kohti Syyriaa, ja saapui Akkoon syyskuussa 1228.

Akkossa, joka oli Jerusalemin kuningaskunnan nimellinen pääkaupunki, oli erilaisia mielipiteitä Fredrik II:sta. Hänen oma armeijansa ja iso osa ylimystöstä tuki häntä, mutta patriarkka, Temppeliherrat ja monet tavalliset kansalaiset eivät häntä tukeneet. Tämä liittyi yleiseurooppalaiseen jakaantumiseen paavin ja Pyhän saksalais-roomalaisen keisarikunnan kannattajiin. Fredrik sai kuitenkin kaupungin yhtenäistymään.

Tämän jälkeen keisari Fredrik siirsi kaikki kokoonsaamansa joukot Akkosta Jaffaan ilmaisten näin selvästi, että hänen aikomuksenaan oli hyökätä linnoittamattomaan Jerusalemiin. Egyptin sulttaani Al-Kamil Muhammad al-Malik tarjosi nopeasti sopimusta, josta Fredrik ei koskaan voinut kieltäytyä. Vuoden 1229 Jaffan sopimuksella Fredrik sai Jerusalemin, Betlehemin, Nasaretin ja muutamia muita pyhiinvaeltajain kunnioittamia paikkakuntia sekä pyhiinvaeltajien tien Jaffaan. Jerusalemia ei linnoitettu, koska muslimit saivat oikeuden valvoa Temppelivuorta ja sen moskeijoita. Lisäksi sovittiin kymmenen vuoden rauhasta. Näin Fredrik pääsi ratsastamaan Jerusalemiin kuninkaana, vaikkakin hän oli sijaishallitsija, sillä hänen alaikäinen poikansa Konrad IV oli perinyt Jerusalemin kruunun äidinisältään. Maansa menettänyt paavi Gregorius IX ei kyseistä sopimusta hyväksynyt, koska hänen mukaansa muslimeja vastaan piti taistella eikä tehdä heidän kanssaan kauppoja.

Keisari Fredrik II:n esimerkin mukaisesti myöhemmätkin kuninkaat tekivät omia ristiretkiään odottamatta paavillista siunausta. Ranskan kuningas Ludvig IX teki kaksi ja Englannin prinssi Edvard teki yhden ristiretken.

## Lähteet
Viides ristiretki

**Viides ristiretki** lähti Unkarista, Itävallasta ja Baijerista vuoden 1215 neljännen lateraanikonsiilin siunaamana. Ristiretkeläisten onnistui valloittaa Damiettan kaupunki Egyptissä vuonna 1219. Voitonhuumassaan he yrittivät käydä myös Kairon kimppuun, mutta Niili tulvi heidän edessään ja saartoi ristiretkeläiset, jotka tulivat pahasti lyödyiksi.

Paavi Innocentius III varusti retken matkaan hyökkäämään nousevaa voimakasta muslimivaltio Egyptiä vastaan. Koska toinen ristiretki oli ollut pettymys, hän halusi välttää kuninkaiden sekaantumista matkajärjestelyihin. Pyhän saksalais-roomalaisen keisarikunnan keisari Fredrik II olisi ollut innokas, mutta paavi torjui hänen osallistumisensa. Tällä kertaa mukana oli aikaisempaa vähemmän ranskalaisia, sillä heitä tarvittiin harhauskoisten torjunnassa omalla maallaan.

## Lähteet

## Aiheesta muualla

*Crusades of the 13th Century Encyclopedia Britannica
Armageddon

**Armageddon**, **Harmageddon** tai **Harmagedon** voi tarkoittaa seuraavia:

* Harmageddon, Tel Megiddo, kukkula ja muinainen linnoituskaupunki Israelissa
* Harmageddonin taistelu, Ilmestyskirjan mukaan Jumalan ja hänen vihollistensa välinen viimeinen suuri taistelu aikojen lopulla
* *[[Harmagedon (elokuva)|Harmagedon]]*, suomalainen elokuva vuodelta 1986
* *[[Armageddon (elokuva)|Armageddon]]*, yhdysvaltalainen katastrofielokuva vuodelta 1998
* Armageddon, ranskalainen black metal -yhtye
* WWE Armageddon, yhdysvaltalainen showpainitapahtuma
* Armageddon, Arija-yhtyeen albumi vuodelta 2006
* Mortal Kombat: Armageddon, Mortal Kombat -sarjaan kuuluva taistelupeli.
Meetro

**Meetro** oli useassa verkossa toimiva pikaviestintäohjelma, jossa on myös paikannuspalvelu (LBS). Ohjelma on yhteensopiva seuraavien pikaviestiohjelmien kanssa: AOL Instant Messenger, Yahoo! Messenger, Windows Live Messenger ja ICQ. Meetron ominaisuudet tekevät siitä käytännöllisen sellaisten ihmisten tapaamiseen, joilla on samat kiinnostuksen kohteet ja/tai jotka ovat samalla alueella. Ohjelma myös paketoi useat pikaviestinverkot yhteen. Meetron emoyhtiö on Meetroduction, LLC, joka sijaitsee Palo Altossa, Kaliforniassa.

Meetro erosi muista suosituista pikaviestinohjelmista siten, että käyttäjä voi asettaa ohjelmaan sijaintipaikkansa ja nähdä lähettyvillään online-tilassa olevat muut käyttäjät. Sen sijaintipaikannus nykyisellään löytää suurimman osan paikoista Yhdysvalloissa ja Euroopassa ja sitä laajennetaan koko ajan kattamaan lisää alueita. Käyttäjät, joiden sijaintipaikkaa ohjelma ei suoraan löydä, voivat ilmoittaa ohjelmalle koordinaattinsa, jotta näkevät sijaintinsa muihin käyttäjiin nähden.

Meetro toimi siten, että se käy läpi MAC-osoitteita langattomista liityntäpisteistä käyttäjän lähistöllä. Sitten Meetro ottaa yhteyttä päätietokantapalvelimeen ja vertaa MAC-osoitetta listaan tiedettyjä osoitteita ja niiden paikannuskoordinaatteja. Kun Meetrolla on yleiskäsitys käyttäjän sijainnista, niin se vertaa sitä muihin käyttäjiin ympäristössä ja näyttää kuka on online-tilassa neljänneskilometrin, puolen kilometrin, kilometrin jne. etäisyydellä.

## Aiheesta muualla
* Virallinen Meetro -kotisivu 
* Wired Magazinen artikkeli Meetrosta
Gheorghe Hagi

**Gheorghe Hagi** (s. 5. helmikuuta 1965 Săcele, Romania) on romanialainen jalkapallovalmentaja ja entinen hyökkääjä. 

## Ura pelaajana

Hagi, joka on etniseltä taustaltaan aromanialainen ja lempinimeltään *Karpaattien Maradona*, on voittanut Romanian vuoden pelaaja -palkinnon ennätykselliset kuusi kertaa. Hänet myös hiljattain nimettiin Romanian vuosisadan pelaajaksi. Hagi pelasi 125 maaottelua, joissa teki 35 maalia ja edusti Romaniaa kolmissa MM-kilpailuissa. Hän voitti UEFA Cupin Galatasarayn riveissä vuonna 2000.

## Pelaamisen jälkeiset vuodet

Aktiiviuransa päättymisen jälkeen Hagi on toiminut valmentajana. Hänestä tuli Romanian maajoukkueen päävalmentaja 2001, mutta pesti kesti vain puoli vuotta Romanian jäätyä rannalle vuoden 2002 MM-kisoista. Seuraava työpaikka oli Turkin liigan Bursaspor, mutta Hagi jätti joukkueen huonon kauden alun jälkeen.

Hagi piti puolitoista vuotta taukoa jalkapalloilun maailmasta ja toimi Mustanmeren rannikolla sijaitsevan hotellin johtajana. Tämän jälkeen hän palasi Galatasarayn leipiin, tällä kertaa johtotehtäviin. Hagi erosi tehtävästään kauden 2004–2005 lopuksi, Galatasarayn sijoituttua liigassa kannattajien pettymykseksi vasta kolmanneksi.

Vuonna 2006 Hagi valmensi romanialaista FCU Politehnica Timișoaraa, mutta sai potkut vain kuuden kuukauden jälkeen kehnojen tulosten vuoksi.

Vuonna 2007 Hagi toimi Steaua Bukarestin päävalmentajana, mutta sai potkut syksyllä huonosti alkaneen Mestarien liigan vuoksi.

Lokakuussa 2010 Hagi palasi valmennustehtäviin Galatasarayn päävalmentajana.  Menestystä ei kuitenkaan tullut toivotulla tavalla ja Hagi sai potkut maaliskuussa 2011 Galatasarayn ollessa Turkin liigassa vasta sijalla 11. 

Hagi toimi vuosina 2014–2020 omistamansa romanialaisen jalkapalloseuran FC Viitorul Constanțan valmentajana.

## Mestaruudet pelaajana

*  **[[FC Steaua Bukarest|Steaua Bukarest]]**
** Romanian Liiga: 1986–87, 1987–88, 1988–89 (3)
** Romanian Cup: 1986–87, 1988–89 (2)
** UEFA Super Cup: 1986

*  **[[Real Madrid C.F.|Real Madrid]]**
** Supercopa de España: 1990

*  **[[Brescia Calcio|Brescia]]**
** Anglo-Italian Cup: 1993–1994

*  **[[FC Barcelona|Barcelona]]**
** Supercopa de España: 1994

*  **[[Galatasaray SK|Galatasaray]]**
** Turkin Liiga: 1996–97, 1997–98, 1998–99, 1999–00 (4)
** Turkin Cup: 1998–99, 1999–00 (2)
** Turkin Supercup 1996,1997 (2)
** Uefa Cup: 1999–00
** UEFA Super Cup: 2000

## Mestaruudet Valmentajana

*  **[[Galatasaray SK|Galatasaray]]**
** Turkin Cup: 2004–05

## Muuta

* Hänellä on kaksi lasta.
* Hagi on Adrian Mutun kummisetä.

## Lähteet

## Aiheesta muualla

* Viralliset sivut
Pulkkosieni

**Pulkkosieni** (*Paxillus involutus*) on kellertävänruskea ja myrkyllinen pulkkosienten sukuun ja Boletales-lahkoon kuuluva sienilaji. Se on Suomessa erittäin yleinen.

## Tuntomerkit

Pulkkosienen ruskeansävyinen lakki on 5–15 senttimetriä leveä. Nuorilla yksilöillä lakin reunat ovat kiertyneet alas. Sienen heltat ovat tiheät, johteiset ja väriltään kellertävät. Ne lähtevät irti samaan tapaan kuin samaan lahkoon kuuluvien tattien pillistö. Helttojen väri tummenee nopeasti koskettaessa. Pulkkosienen jalka on kellanruskea ja tyveen päin suippeneva. Sen pituus on 3–6 senttimetriä. Malto on kellanvaaleaa ja sitkeää. Vahingoittuneista kohdista malto muuttuu ruskeaksi. Sienen itiöpöly on ruskeaa.

### Samannäköisiä lajeja

Pulkkosienen voi sekoittaa mustarouskuun (*Lactarius necator*). Pulkkosienen heltat eivät vuoda maitiaista lainkaan ja tummuvat nopeasti kun niitä koskee. Mustarouskun heltat vuotavat runsaasti pysyvästi valkoista nestettä.

## Kasvuaika ja -paikka

Pulkkosieni kasvaa yleisenä erilaisissa metsissä, puistoissa, hakkuualueilla, joutomailla, pihoilla ja puutarhoissa. Sieni viihtyy erityisesti taajamien metsissä ja ihmistoiminnan vaikuttamilla paikoilla. Sientä tavataan alkukesästä loppusyksyyn ja kanta on usein melko runsas.

Pulkkosieni on luokiteltu Suomessa elinvoimaiseksi.

## Myrkyllisyys ja käyttö ravintona

Pulkkosientä on ennen vanhaan käytetty melko runsaasti ruokasienenä, mutta nykyisin sitä pidetään myrkkysienenä. Pulkkosienen myrkyllisyyden aiheuttavaa yhdistettä ei tunneta, joskin epäiltynä on ainakin involutiini, joka on pulkkosienestä eristetty fenolijohdos. Pulkkosienen myrkyn arvellaan kuitenkin aiheuttavan herkistymistä tai keräytyvän elimistöön. Myrkyn vaikutus voimistuu syöntikertojen toistuessa. Se aiheuttaa elimistössä vakavan ruoka-aineallergiaa muistuttavan vasta-ainereaktion, jolloin kehittynyt vasta-aine tuhoaa veren punasoluja. Tämä voi johtaa veren rasvojen nopeaan sakkautumiseen sisäelinten hiussuoniin. Jatkuva pulkkosienen syönti saattaa johtaa jopa kuolemaan.

Neuvostoliitossa sitä pidettiin kauppasienenä vuoteen 1981 saakka, jonka jälkeen sen myyminen kiellettiin poistamalla se kauppasienten luettelosta. Venäjällä pulkkosienet on perinteisesti keitetty ja suolattu. Siitä saatetaan tehdä myös salaattia. Joidenkin lähteiden mukaan sitä edelleen käytetään runsassatoisena ruokasienenä 2000-luvulla Venäjällä huolimatta siitä, että sitä pidetään myrkyllisenä ja että myös sienioppaat pitävät sitä myrkyllisenä. Sienen nimi on *svinuška tonkaja* ("ohut porsas"), mutta sitä kutsutaan myös nimillä *svinuška tonkonogaja* ("ohutjalkainen porsas"), *svinoje uho* ("siankorva") tai *dunka*.

## Lähteet
 

## Aiheesta muualla
*Laji.fi: Pulkkosieniryhmä – ''Paxillus involutus coll.''
*Pinkka, Lajintuntemuksen oppimisympäristö: Pulkkosieni (''Paxillus involutus'') 
*Luontoportti: Pulkkosieni (''Paxillus involutus'')
Kuvainpalvonta

**Kuvainpalvonta** eli **ikonolatria** on haukkumanimi sellaisille uskonnollisille ja kulttuurillisille käytännöille, joissa huomion kohteena näyttäisi päällisin puolin tarkasteltuna olevan kuva tai patsas. Kuvainpalvonta voi kohdistua väitettyihin epäjumaliin tai se voi liittyä saman uskonnon toisten lahkojen toimintaan. 

Reformaation aikana protestantit syyttivät katolista kirkkoa kuvainpalvonnasta, sillä sen pyhäköissä on usein runsaasti pyhimysten kuvia ja krusifiksejä. Vaikka katolinen kirkko katsookin palvonnan sijasta vain kunnioittavansa näitä kuvia, liittyi reformaatioon kuvien tuhoamista. Tällöin syntyi ikonoklasmia.

## Lähteet
Euroopan komission puheenjohtaja

**Euroopan komission puheenjohtaja** johtaa Euroopan komissiota apunaan joukko komissaareja, joita on yksi kustakin EU:n jäsenmaasta. Amsterdamin sopimuksen artikla 219 määrittelee puheenjohtajan tehtävät seuraavasti: "Komission toiminnan poliittisesta ohjauksesta huolehtii sen puheenjohtaja." Komission puheenjohtajan nimittävät jäsenvaltioiden hallitukset Eurooppa-neuvostossa, ja nimityksen hyväksyy tämän jälkeen Euroopan parlamentti.

Vuonna 2009 voimaan astunut Lissabonin sopimus määrää, että komission puheenjohtajan valinnassa otetaan huomioon eurovaalien tulokset. Vuoden 2014 europarlamenttivaaleissa neljä puoluetta (EPP, S&D, ALDE ja vihreät) nimitti kärkiehdokkaan (ns. *Spitzenkandidat*) vaaleihin. Eurooppa-neuvosto esitti tehtävään vaaleissa eniten ääniä saaneen EPP:n ehdokasta Jean-Claude Junckeria. Eurooppa-neuvostossa vain Unkarin pääministeri Viktor Orbán ja Ison-Britannian pääministeri David Cameron vastustivat Junckerin valintaa.

Helmikuussa 2018 Euroopan parlamentti hyväksyi päätöslauselman, jonka mukaan vuoden 2019 vaalien jälkeen se ei hyväksyisi komission puheenjohtajaksi henkilöä, joka ei ole ollut minkään puolueen kärkiehdokas. Helmikuussa 2018 Eurooppa-neuvosto puolestaan kielsi, että vaaleissa eniten ääniä saavan puolueen ehdokkaasta tulisi automaattisesti komission puheenjohtaja, mutta toimielimen puheenjohtaja Donald Tuskin mukaan kärkiehdokkaana olemisesta olisi ehdokkaalle etua valintaprosessissa.

## Luettelo Euroopan komission puheenjohtajista

#### [[Euroopan hiili- ja teräsyhteisö]] (1952–1967)

#### [[Euroopan atomienergiayhteisö]]n komissio (1958–1967)

### [[Euroopan talousyhteisö]] (1958–1967)

### [[Euroopan yhteisö]]t (1967-2009) ja [[Euroopan komissio]] (2009–nykyinen)

## Lähteet

## Aiheesta muualla
* Euroopan komissio
Ariovistus

**Ariovistus** oli ensimmäisellä vuosisadalla eaa. elänyt sveebien germaaniheimon päällikkö. Noin vuonna 71 eaa. gallialaiset arvernien ja sekveenien heimot pyysivät sveebejä apuun heeduja vastaan. Sveebien joukko ylitti Reinin Ariovistuksen johdolla. Vuonna 61 eaa. sveebit löivät heedut, mutta alistivat pian myös muut gallialaisheimot ja perustivat Galliaan germaanivaltakunnan. 

Germaanikuningas Ariovistuksen valtakunnan aluetta oli jonkin ajan kuluttua Gallian keskiosa lähes kokonaan. Kelttejä Ariovistus kohteli kuin voitettua kansaa. Tieto Ariovistuksen uudesta germaanivaltakunnasta houkutteli Galliaan uusi germaaniheimoja. Julius Caesar, jolta keltit olivat pyytäneet apua germaaneja vastaan, puolestaan löi Ariovistuksen joukot 58 eaa. Colmarin taistelussa ja hääti germaanit Galliasta. Ariovistus kuoli taistelussa saamiinsa vammoihin Germaniassa. Caesar kuvaa Ariovistusta vastaan käymäänsä sotaa teoksessaan *[[Gallian sota (kirja)|Gallian sota]]*.

## Lähteet
Gare Saint-Lazare

**Saint Lazaren rautatieasema** () on yksi  SNCF:n (*Société Nationale des Chemins de fer Français*) kuudesta suuresta asemasta Pariisissa. Asema sijaitsee Pariisin VIII kaupunginosassa, julkisivu Saint-Lazare -kadun suuntaan. Asemalta on yhteyksiä Länsi-Ranskaan, mutta asemaa käyttävät ovat pääasiassa Pariisin ympäristössä matkustavia, joka tekee asemasta matkustajamäärässä laskettuna Pariisin toiseksi suurimman, noin 100 miljoonalla matkustajalla vuodessa.

## Historia

Saint Lazaren aseman historia alkaa vuodesta 1837, jolloin avattiin rautatie Pariisista Saint-Germainiin. Asema tehtiin tuolloin väliaikaisesti puusta, ja se sijaitsi Place de l'Europe:lla.

Vuonna 1841 tehtiin toista väliaikaista asemaa, tällä kertaa tiilistä, rue de Stockholm -kadulle. Péreiren veljesten, jotka olivat tämän rautatien perustajia, tarkoituksena oli pidentää rautatietä kohti Pariisin keskustaa, mutta kaupunkilaisten vastustuksen johdosta projekti hylättiin samana vuonna.

Kolmas asema rakennettiin nykyiselle paikalleen rue du Havre -kadulle, arkkitehti Eugène Flachat johdolla. Työt kestivät vuodesta 1842 vuoteen 1853.

Vuoden 1889 maailmannäyttelyä varten asemaan tehtiin tärkeä laajennus arkkitehti Jules Lischin johdolla, joka antoi asemalle sen nykyisen ulkonäön. Samaan aikaan rakennettiin aseman eteen hotelli Terminus, johon pääsi asemalta katettua käytävää pitkin.

Nykyään Saint Lazaren asemalla on 27 raidetta ja sieltä on jatkoyhteydet Pariisin metroon, linja-autoihin ja RER-juniin.
Heedut

**Heedut** tai **haedut** () olivat kelttiläinen heimo, joka asui Gallian keskiosissa, suunnilleen nykyisen Burgundin alueella. Heedut asuivat pääosin Saônen ja Loiren välimaastossa, ja heidän tärkein kaupunkinsa oli Bibracte.

Heedut olivat olleet roomalaisten liittolaisia jo vuodesta 121 eaa. Kun sekveenit hyökkäsivät heidän kimppuunsa sveebien avustuksella, heedut pyysivät apua Rooman senaatilta. Heidän avunpyyntöönsä ei kuitenkaan vastattu. Caesar löi Galliaan asettuneet sveebit 58 eaa. ja palautti heeduille heidän entisen asemansa. Tästä huolimatta heedut liittyivät gallialaisten heimojen kapinaan vuonna 52 eaa. Caesaria vastaan. Vercingetorixin antauduttua Alesiassa heedut palasivat Rooman liittolaisiksi. Augustuksen ollessa keisarina heedut saivat civitas foederatan eli liittolaiskansan aseman, ja he muuttivat Bibractesta uuteen pääkaupunkiin Augustodunumiin (nykyinen Autun). 

Kun Galliassa puhkesi vuonna 21 kapina korruptoituneen hallinnon, korkeiden verojen ja velkaantuneen ylhäisön vuoksi, oli toinen tärkeimmistä johtajista treverien Julius Floruksen ohella heedujen Julius Sacrovir. Molemmat olivat saaneet Rooman kansalaisuuden ja olivat gallialaisten apuvoimien komentajia. Kumpikin yritti kaapata vallan omassa heimovaltiossaan. Yritys päättyi huonosti: treverit hylkäsivät pian Floruksen, ja huolimatta Sacrovirin onnistuneesta heedujen uuden pääkaupungin Augustodunumin valloituksesta legioonat kukistivat hänet nopeasti. Kumpikin johtaja teki itsemurhan. Heedut tukivat kapinan alussa Sacroviria, mutta luopuivat tästä pian . 

Vuonna 48 heedut olivat jo roomalaistuneet, ja heeduista tuli ensimmäinen Gallian heimoista, jonka ylimyksistä saattoi tulla Rooman senaattoreita.

## Lähteet